Organisasie wil water van George-dam na Oudtshoorn aanry | Netwerk24
Deur Jackie Kruger 23 Mei 2019 06:50
Die organisasie South African Water Warriors is dringend op soek na watertenkwaens om water van die Tuinroetedam in George in die Suid-Kaap na boere in Oudtshoorn te vervoer.
Die George-munisipaliteit het vroeër vandeesmaand bekend gemaak dat 9% water van die Tuinroetedam uitgetap moet word sodat die oorloop van die dam verhoog kan word. Die dam was Maandag 82,96% vol.
Die oorloop van die Tuinroetedam in George.Foto: Verskaf
Pieter du Plessis van SA Water Warriors, ’n organisasie sonder winsbejag, sê hulle het nog geen tenkwaens gekry nie. “Ons het nog geen aanbiedinge gehad nie.”
Du Plessis-hulle wil die water uit die dam pomp en dan in tenkwaens na Oudtshoorn vervoer om dit vir besproeiing en vir diere in droogtegeteisterde gebiede te gebruik. Daar is meer as 100 gesinne in Oudtshoorn en hul werkers en diere wat geraak word.
Verlede maand is onder meer sowat agt ton kos – kos vir mense en twee ton hondekos – van oral in die land deur die organisasie na Oudtshoorn aangery. Die skenkings kom grotendeels van die publiek.
Athane Scholtz, ’n munisipale woordvoerder van George, sê die George-munisipaliteit het toestemming gegee dat Water Warriors water mag onttrek uit die Tuinroetedam op die organisasie se eie koste en met sy eie hulpbronne.
Dit moet geskied in samewerking met die kontrakteur en met die verstandhouding dat die damvlak gemonitor en bestuur word.
“Die gebied is nou ’n streng geentoegang-gebied weens die veiligheidsimplikasies, en toegang en alle reëlings moet met die kontrakteur getref word,” sê Scholtz.
Die kontrakteur is reeds op die bouterrein. Die werk by die Tuinroetedam behels onder meer die verhoging van die oorloop-stuwal, die struktuur wat vloedwater vrylaat om te keer dat dit oor die damwal vloei.
Die munisipaliteit het vroeër gesê by voltooiing van die projek sal die dam 25% meer water kan berg. Die bouwerk sal sowat agt maande duur.
Vlak 2-beperkings is tans van krag in George se munisipale gebied.
Mense wat kan help, kan Du Plessis by 076 844 6435 bel.
Meer oor: Oudtshoorn | Waternood | Skenking | Droogte
Droogte: Tonne kos en water na Oudtshoorn aangery